МВФ: Сътресенията на кредитните пазари заплашва ръста на световната икономика
11 окт 2007 | 13:04 283
Сътресенията на световните кредитни пазари напоследък, предизвикани от кризата при високорисковите ипотечни кредити в САЩ, могат да се окажат тест за способността на световната икономика да продължи да се разраства, както прави през изминалите няколко години.
Това гласи оценка на Международния валутен фонд (МВФ), цитиран от Асошиейтед прес.
Според МВФ правителствените лидери ще бъдат изправени пред нови проблеми поради продължаващия процес на глобализация. Фондът предупреди да не се подхранва прекалена увереност, че стабилността на световната икономика ще продължи безкрайно.
В аналитичните глави на Перспективите за световната икономика, публикувани преди излизането на прогнозата на Фонда на 17 октомври, експертите на МВФ посочват, че стабилността на световната икономика най-вероятно ще се запази.
"Въпреки всичко, имайки предвид, че финансовите пазари по света в момента са засегнати от ефекта на кризата, възникнала заради високорисковите ипотечни кредити "subprime" в САЩ, икономически спад в по-широк аспект не би могъл да се изключи".
Коментирайки публикуваните глави, Саймън Джонсън, главен икономист в МВФ, каза на пресконференция, че финансовата глобализация "навлиза в територия, която не сме виждали досега".